ગુજરાતના ગીરમાં ૨૩ સિંહોના થયેલા મોત અંગે ગુજરાત હાઇકોર્ટમાં એક જાહેર હિતની અરજી કરવામાં આવી હતી. ત્યારબાદ હાઈકોર્ટે રાજ્ય સરકાર માટે એક ગાઈડલાઇન જાહેર કરી હતી. હાઈકોર્ટે સરકારને તેનું યોગ્ય રીતે અમલીકરણ કરવા માટે નિર્દેશ આપી થયેલી કામગીરીનો રિપોર્ટ ૧૫ જાન્યુઆરી,૨૦૧૯ સુધીમાં સોંપવા આદેશ કર્યો છે. ત્યારે વિરોધ પક્ષના નેતા પરેશ ધાનાણીએ મુખ્યમંત્રી વિજય રૂપાણીને લખેલા પત્રમાં સરકારનાં નિયમોને જ ટાંકીને કહ્યું છે કે, સરકારે સર્વોચ્ચ અદાલતની નોંધને પણ અવગણી હોવાથી સિંહોના મૃત્યુ માનવસર્જીત કહી શકાય તેમ છે. ગીર મેનેજમેન્ટ પ્લાન અને ગીર રક્ષીત જંગલમાં વન અધિકારીને ચાલીને પેટ્રોલીંગ કરવાનું હોય છે. પરંતુ આ અધિકારીઓ ચાલીને જંગલમાં પેટ્રોલીંગ કરતા નથી. જેમાં જુદા જુદા અધિકારીઓને ૫૦થી ૧૦૦ કિલોમીટર ચાલીને પેટ્રોલીંગ કરવાની જોગવાઇ કરવામાં આવી છે. પરંતુ આ અધિકારીઓ ૧૦ ટકા જોગવાઇનું પણ પાલન નહિ કરી ચાલવાના બદલે જીપ્સી લઇને પેટ્રોલિંગ કરે છે જેના કારણે સિંહોની ખામીઓ સામે આવતી નથી.